Amajur at-Turkiy. Amajur at-Turki (), shuningdek, Majur, Anajur va Majura nomi bilan ham tanilgan, Abbosiylar xalifaligining turkiy harbiy zobiti. Al-Muʼtamid xalifaligi davrida 870-yildan to vafotiga qadar (taxminan 878) Damashq hokimi boʻlib xizmat qilgan. Faoliyati. Amajur haqida, uning Damashq hokimi sifatidagi faoliyatidan tashqari deyarli hech narsa maʼlum emas. Keyinchalik mashhur boʻlgan Banu Amajur nomli astronomlar oilasi bilan qarindosh boʻlgan boʻlishi mumkin, biroq bu maʼlumot ham aniq emas. Amajur bu lavozimni xalifa al-Muʼtamid taxtga chiqqan vaqtlar atrofida egallagan va yuzlab turk askarlari bilan Suriyaga yuborilgan. Dastlab bu viloyatda oʻz hokimiyatini oʻrnatishda qiyinchiliklarga duch kelgan, chunki u yerda isyonchi Iso ibn ash-Shayx faoliyat yuritayotgan edi. Amajur Damashq yaqinida u bilan jang qilishga majbur boʻlgan. Kuchlar soni jihatidan ancha kam boʻlishiga qaramay, Amajur jangda gʻalaba qozongan, Isoning qoʻshinini tor-mor keltirgan va uning oʻgʻli Mansurni oʻldirgan. Bu jangdan koʻp oʻtmay, Iso Suriyani tark etib, Armanistonga chekingan. Natijada, Amajur Damashq hokimi sifatida mustahkam mavqega ega boʻlgan. Keyingi bir necha yil davomida Amajur viloyatni qatʼiy nazorat ostida boshqargan. Viloyatda tartibni taʼminlagan, yoʻllarni xavfsiz holatga keltirgan va qaroqchilarga qarshi kurashgan. Shu bilan birga, uning hokimligi davrida qattiq soliq siyosati joriy etilgan va katta inflyatsiya davri boshlangan, bu esa aholining umumiy qashshoqlashishiga olib kelgan. Taxminan 876-yilda Amajur Suriyaning Sur shahridagi masjidlardan biriga Qur’on hadya qilgan. Ushbu qoʻlyozmadan bir nechta varaqlar hozirgacha saqlanib qolgan.